Nuus - NG Moedergemeente Mosselbaai
Dominee vat die langpad
"Ons het so baie om dankbaar voor te wees. Ons Vader roep ons om ons oorvloed te deel met mense wie se lewens omgekeer is na die oorstromings in Mosambiek". So sê ds. Henri Meyer van die Mosselbaai Moedergemeente, terwyl hy in die verte tuur. Want hierdie avontuuurlustige is al weer op pad na 'n nuwe avontuur, om die roepstem van God te gehoorsaam, met die doel om ander te help. Hy word vergesel van sy seun, Lemar en 'n ondersteuningspan van twee, wat vir die logistiek verantwoordelik is.
Hierdie keer is dit 'n fietsrit vanaf Thabazimbi, doer vêr in Noordwes, verby Ventersdorp, Kimberley, Victoria-Wes en Beaufort-Wes tot in Mosselbaai. Altesaam 1391 kilometer, van 8 tot 15 September; dit beteken dat elke dag in die omgewing van 200 kilometer gery moet word. Die geld wat ingesamel word, gaan na die gemeenskap in Chimoio, hoofstad van die Manicaprovinsie in Mosambiek. Na die vloede en oorstromings vroeër vanjaar is hierdie mense se gehuggies en gesaaides weggespoel. Hulle het nie dakke oor hulle koppe of kos om te eet nie en is van aalmoese afhanklik. Die sendeling, Alfons Domingo, moet sy mense bemoedig, maar kry self ook swaar.
Henri het in die afgelope paar jaar reeds duisende rande met sy avontuurlike ondernemings ingesamel. Daar was al twee fietstoere, vanaf Secunda na Mosselbaai en die Twee Oseane Fietstoer vanaf Paternoster tot by Port Shepstone. Hy het al aan die Cape Epic deelgeneem en die Otter Wandelpad in een dag kafgedraf. Daar was ook die uithourit om in een dag van Kaap Agulhas na Mosselbaai te ry (ongeveer 300 km in 14 uur). Met hierdie geleenthede is daar vir die sendelinge en sendingprojekte van die gemeente fondse ingesamel.
Daar was ook 'n fietstoer vanaf Clarens in die Vrystaat na Mosselbaai, sowel as die uitdagende TransPireneë Bergfietsrit in Spanje om geld vir die gemeente se jeugbediening in te samel.
Ons kan getuig hoe wonderlik gemeentelede en borge vir hierdie pogings bygedra het en hoop en vertrou dat dit hierdie jaar weer die geval sal wees. Die hulp van gemeentes langs die pad, wat gratis verblyf en etes beskikbaar stel, word ook hoog op prys gestel.
Die aankoms (vanaf Oudtshoorn) word beplan vir net na die oggenddiens op 15 September om 10:00. Vir navrae kan Henri geskakel word by 083 455 6940.
Mosselbaai NG Moedergemeente groet Bessie Badenhorst
Op 9 Desember het Mosselbaai NG Moedergemeente afskeid geneem van hul skriba van 19 jaar, Bessie Badenhorst, wat einde Desember aftree. Vir baie kleingoed was Tannie Bessie hulle eerste "Sondagskooltannie" by die Borrelklub. Sy is die tannie wat groot en klein tydens kindertyd by die erediens met Bubbbles, die handpop, vermaak en lewenslesse geleer het. Sy is ook die alomteenwoordige hand wat Sondae die liedere wat gesing word, op die flitsbord laat verskyn. Hoeveel kerkraadsnotules sy oor die jare geskryf het, is onbekend.
DAGBREEKBYEENKOMS OP SANTOS STRAND – 21 April
"Christus het opgestaan! Hy het waarlik opgestaan!" Dis hoe gelowiges die ou Paassondag groet Sondagoggend met sonsopkoms om 6:59 op Santos laat hoor het! Gelowiges van verskillende gemeentes, onder die inisiatief van NG Moedergemeente, in samewerking met Vida Nova en VGK gemeentes het die Opwekking van Christus met liedere en die musiek van die see en brekende branders gevier. Ds. Gerrie het 'n kort boodskap uit Joh. 21 gebring oor Christus se eerste verskyning na Sy opstanding op die strand, waar Hy sy dissipels met vis en brood verwelkom het en die wonder van die 153 vis in die nette bewerk het. Hoffie Brazel het die sonsopkoms met shofar aangekondig. Hierdie was 'n baie inspirerende ervaring vir die paar honderd wat dit bygewoon het.